**แบบถอดประสบการณ์การเรียนรู้ ด้านเทคนิคการเรียนการสอนที่เน้นผู้เรียนเป็นสำคัญ**

**1. ชื่อ-สกุล ผู้เล่าเรื่อง** อ.วิศรุต สำลีอ่อน คณะวิชา/หน่วยงาน นิติศาสตร์

**2. ชื่อ-สกุล ผู้บันทึก** - คณะวิชา/หน่วยงาน -

**3. บทบาท หน้าที่และความรับผิดชอบของผู้เล่าเรื่อง**

ภาระงานหลัก คือ อาจารย์ประจำคณะนิติศาสตร์

ภาระงานรอง คือ การพัฒนากระบวนการจัดการเรียนการสอน

**4. เรื่องที่เล่า**

การจัดการเรียนการสอนโดยฝึกให้นักศึกษาเทียบเคียงหลักกฎหมายกับข้อเท็จจริงในสังคมในรายวิชากฎหมายรัฐธรรมนูญ (LLB105)

**5. บริบทหรือความเป็นมาของเรื่องที่เล่า**

การศึกษาวิชากฎหมายโดยอาศัยการท่องจำจากตำราและตัวบทกฎหมายเพียงอย่างเดียวจะนำไปสู่การสร้างมุมมองทางกฎหมายที่แคบและแข็งกระด้าง เมื่อนักศึกษาถึงคราวที่จำเป็นต้องนำหลักทฤษฎีหรือหลักกฎหมายไปใช้ประกอบวิชาชีพจึงประสบปัญหาไม่สามารถแก้ปัญหาที่เกิดขึ้นจริงได้ ทั้งที่มีความรู้และหลักกฎหมายเพียงพออยู่แล้ว

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ**

1) สร้างเครื่องมือ สื่อการเรียนการสอนที่ทำให้นักศึกษาเข้าใจทฤษฎี หลักกฎหมาย พร้อมทั้งจัดระบบขององค์ความรู้ทั้งหมดให้มีการเชื่อมโยงกัน

2) คัดสรรข้อเท็จจริงที่เกิดขึ้นในชีวิตประจำวันจากสื่อโทรทัศน์ หนังสือพิมพ์ อินเตอร์เน็ตที่มีความเกี่ยวข้องกับเนื้อหาที่ได้สอนในชั้นเรียน ซึ่งในจุดนี้ผู้สอนอาจต้องมีการดัดแปลงเนื้อความบ้างเพื่อตัดเรื่องที่ไม่เกี่ยวข้อง หรือเรื่องที่ลึกเกินไปเพื่อป้องกันมิให้นักศึกษาสับสน เช่น

**ตัวอย่างที่ 1** กรณีที่รัฐบาลมีแนวคิดที่จะทำประชามติเพื่อแก้ไขกฎหมายรัฐธรรมนูญฉบับปัจจุบันนั้น การแก้ไขรัฐธรรมนูญสามารถเป็นประเด็นที่รัฐบาลสามารถนำมาทำประชามติได้หรือไม่ เพราะเหตุใด และการทำประชามติตามรัฐธรรมนูญ มาตรา 165 มีขั้นตอนรายละเอียดอย่างไร

**ตัวอย่างที่ 2** กรณีที่ศาลรัฐธรรมนูญพิจารณารับคำฟ้องอันเกี่ยวด้วยการแก้ไขรัฐธรรมนูญ มาตรา 68 ไว้พิจารณานั้นถือว่าก้าวล่วงอำนาจของฝ่ายนิติบัญญัติหรือไม่ และหลักการแบ่งแยกอำนาจอธิปไตยมีรายละเอียดเกี่ยวข้องกับประเด็นนี้อย่างไร

**7. เทคนิคหรือกลยุทธ์ที่ทำให้เกิดความสำเร็จ**

1) สื่อการเรียนต้องเน้นให้นักศึกษาสามารถเข้าใจได้ง่ายที่สุด ซึ่งบางครั้งผู้สอนอาจต้องลดทอนเนื้อหาลงบ้างเพื่อให้นักศึกษาเกิดความเข้าใจในหลักกฎหมายพื้นฐานก่อน จากนั้นค่อยย้อนกลับมาสอนเก็บรายละเอียดหรือบรรยายเชิงลึกอีกครั้งภายหลัง

2) ข้อเท็จจริงที่นำมาฝึกให้นักศึกษาวิเคราะห์ควรเป็นเหตุการณ์ที่เกิดขึ้นจริง และเป็นประเด็นที่ถกเถียงกันอยู่ในสังคมขณะนั้น (hot issue) เพื่อให้นักศึกษามีความสนใจที่จะอภิปราย ที่สำคัญคือผู้สอนจะต้องมีข้อมูล มุมมองและเหตุผลของทุกฝ่ายในสังคมที่ถกเถียงในประเด็นนั้น และต้องพยายามหลีกเลี่ยงการนำอคติส่วนตัวมาโต้แย้งนักศึกษา

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น**

1) คณะผู้บริหารและคณาจารย์คณะนิติศาสตร์ ซึ่งสนับสนุนการจัดการเรียนการสอนลักษณะนี้ นอกจากนี้อาจารย์บางท่านยังได้เสนอประเด็นข้อเท็จจริงบางเรื่องที่ผู้สอนมองข้ามไปอีกด้วย

2) นักศึกษาในรายวิชากฎหมายรัฐธรรมนูญ ซึ่งมีบทบาทในการแสดงความคิดเห็นตามหลักกฎหมายที่ได้เรียนมา

**9. อุปสรรคหรือปัญหาในการทำงาน และแนวทางในการแก้ปัญหา/อุปสรรคดังกล่าว**

ในระยะแรกของการเปิดอภิปราย นักศึกษามักจะไม่กล้าแสดงความคิดเห็นเนื่องจากกลัวว่าจะเป็นจุดสนใจของเพื่อนๆทำให้เพื่อรังเกียจ ซึ่งผู้สอนจะต้องใช้เวลาในการละลายทัศนคตินี้ทั้งในส่วนของนักศึกษาผู้ที่แสดงความคิดเห็นและเพื่อนร่วมชั้นคนอื่นๆ ซึ่งผู้สอนมักจะให้กำลังใจนักศึกษาผู้แสดงความคิดเห็นไม่ว่าเหตุผลของนักศึกษาจะมีน้ำหนักมากน้อยเพียงใด ขณะเดียวกันก็ต้องกระตุ้นให้นักศึกษาคนอื่นๆได้มีโอกาสแลกเปลี่ยนความคิดเห็นบ้างเพื่อมิให้จุดสนใจของชั้นเรียนอยู่ที่นักศึกษาคนใดคนหนึ่ง มิฉะนั้นนักศึกษาในชั้นเรียนจะแบ่งแยกกลุ่มกัน คือกลุ่มผู้มีส่วนร่วม กับกลุ่มผู้ไม่สนใจเลย

**10. ผลลัพธ์หรือความสำเร็จที่เกิดขึ้นคือ**

นักศึกษามีความแม่นยำในหลักกฎหมายมากขึ้น และมีความกล้าที่จะแสดงความคิดเห็นต่อผู้สอน และเคารพในความแตกต่างทางความคิดของเพื่อนร่วมชั้น

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

การประเมินระดับการรับรู้ทางการศึกษาของผู้เรียนมีส่วนสำคัญมากในเรื่องนี้ ผู้สอนเห็นได้จากการที่บางครั้งผู้สอนเลือกปัญหาที่มีความซับซ้อนของหลักกฎหมายมากเกินไปมาใช้เป็นประเด็นให้นักศึกษาฝึกวินิจฉัยข้อกฎหมาย ส่งผลให้นักศึกษาไม่สามารถปรับใช้หลักกฎหมายกับข้อเท็จจริงเรื่องนั้นได้เลย และนอกจากนี้การสอนหลักกฎหมายโดยความสมบูรณ์ครบถ้วนของเนื้อหาในครั้งแรกกลับเป็นอุปสรรคต่อการเรียนรู้ของนักศึกษา เนื่องจากไม่สามารถตามเนื้อหาที่เยอะและซับซ้อนได้ทัน ผู้สอนจึงต้องประเมินผู้เรียนกันปีต่อปี จะนำมาตรฐานการเรียนรู้ของนักศึกษาปีการศึกษาที่แล้วมาใช้กับปีการศึกษาปัจจุบันไม่ได้

**12. สมรรถนะ (ความรู้ ทักษะ หรือทัศนคติ) ของผู้เล่าเรื่อง**

ผู้สอนเกิดความเข้าใจในประเด็นที่สอนมากขึ้น อีกทั้งได้แลกเปลี่ยนความคิดกับนักศึกษา ซึ่งมีอยู่บ่อยครั้งที่นักศึกษาสามารถเสนอแนวทางการใช้ การตีความกฎหมายที่น่าสนใจและอยู๋เหนือความคาดหมายของผู้สอน บรรยากาศในชั้นเรียนจึงเป็นการเรียนรู้ของทั้งผู้สอนและผู้เรียนไปพร้อมๆกัน

**13. ผลงานเชิงประจักษ์ของผู้เล่าเรื่อง คือ**

เอกสารประกอบการสอนวิชากฎหมายรัฐธรรมนูญ (LLB105)